FI Euroopan unionin virallinen lehti CE 78/819

(2004/C 78 E/0871)

KIRJALLINEN KYSYMYS E-3481/03

esittäjä(t): Richard Corbett (PSE) komissiolle

(24. marraskuuta 2003)

Aihe: ”Valdastico Sud” -moottoritie

Onko komissio tietoinen siitä, että Italian hallitus ehdottaa ”Valdastico Sud” -moottoritien rakentamista Vicenzasta Badia Polesineen Rovigon lähelle, mikä vaikuttaa tuhoisasti maailmanperintökohteeseen?

Katsooko komissio, että tässä asiassa on noudatettu EU:n ympäristölainsäädäntöä ympäristövaikutusten arvioinnin osalta? Onko komissio tietoinen siitä, että Italian ympäristökomission alkuperäinen lausunto oli kielteinen, ja että sen jälkeen kun Berlusconin hallitus oli 19. syyskuuta 2002 antamallaan asetuksella vaihtanut 23 ympäristökomission 36 jäsenestä, se antoi myönteisen lausunnon 18. joulukuuta 2002?

Voiko komissio lopuksi vahvistaa, että tällä hankkeella ei ole Euroopan laajuisen liikenneverkon kannalta mitään merkitystä?

Margot Wallströmin komission puolesta antama vastaus

(22. tammikuuta 2004)

Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY (YVA-direktiivin) ja sitä muuttavan, 3. maaliskuuta annetun direktiivin 97/11/EY (1) mukaan jäsenvaltioiden on varmistettava, että ennen luvan myöntämistä arvioidaan sellaisten hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Tällaiset hankkeet on määritelty 4 artiklassa, jossa viitataan direktiivin liitteisiin I ja II. Moottoriteiden rakentaminen on mainittu liitteessä I olevassa 7 kohdan b alakohdassa hankkeena, jonka ympäristövaikutukset on arvioitava.

Tällaisessa tapauksessa Italian viranomaisten olisi toteutettava ympäristövaikutusten arviointiprosessi, johon sisältyy a) kuvaus ehdotetun hankkeen todennäköisten merkittävien vaikutusten kohteena olevan ympäristön tilasta, mukaan lukien kulttuurista perintöä, maisemaa ja väestöä koskevat tekijät (5 artiklan ja liitteen IV mukaisesti), b) yleisön ja toimivaltaisten viranomaisten kuuleminen ja c) päätöksen julkaiseminen lupaan liittyvine ehtoineen, päätöksen perusteena olevine seikkoineen ja näkökohtineen sekä tarvittaessa kuvauksineen toimenpiteistä, joiden tarkoituksena on estää, vähentää ja jos mahdollista poistaa merkittävät haitalliset ympäristövaikutukset. Direktiivin 6 ja 7 artiklan mukaisesti saadut kuulemisten tulokset ja muut hankitut tiedot on otettava huomioon lupamenettelyssä.

Se, että kyseisellä hankkeella on todennäköisesti kielteisiä vaikutuksia ympäristöön (kuten maisemaan ja historialliseen perintöön), ei direktiivin nojalla estä luvan myöntämistä, jos direktiivin menettelyvaatimuksia noudatetaan. Kun ympäristövaikutusten arviointi on suoritettu direktiivin mukaisesti, päätös luvan myöntämisestä kuuluu jäsenvaltion toimivaltaisille viranomaisille.

Komissio on jo tutustunut tähän parlamentin jäsenen esille tuomaan asiaan eikä ole todennut direktiivin laiminlyöntiä tässä nimenomaisessa tapauksessa. Se, että Italian hallitus vaihtoi 23 lausunnosta vastaavan ympäristökomission 26 jäsenestä ja että ympäristökomissio tämän jälkeen hyväksyi hankkeen, ei ole muutetun direktiivin 85/337/ETY vastaista.

Komissio vahvistaa, että hanke ei kuulu Euroopan laajuisiin liikenneverkkoihin eikä sen vuoksi saa rahoitusta TEN-liikenneverkkojen budjetista.

(1) EYVL L 73, 14.3.1997.